የብአዴን ድርጅታዊ ኮንፍራንስ በተሳካ ሁኔታ እንደቀጠለ ነው
 የብሔረ አማራ ዴሞክራሲያዊ ንቅናቄ ድርጅታዊ ኮንፍራንስ ችግሮችን ለመፍታት በሚያስችል በተሳካ ሁኔታ እየተካሄደ መሆኑን የድርጅቱ ምክትል ሊቀመንበር አስታወቁ ።በባሀርዳር ከተማ እየተካሄደ ያለው ድርጅታዊ ኮንፍራንስ በሦስት ቀናት ውሎው ባለፉት አመታት የክልሉን ህዝብ ተጠቃሚነት የሚያረጋግጡ የልማት ስራዎች ቢከናወንም በየአካባቢው ሊታረሙ ይገባል ያላቸውን እጥረቶችና ድክመቶች በመለየት ገምግሟል፡፡የድርጅቱ ምክትል ሊቀመንበር አቶ ገዱ አንዳርጋቸው እንዳስታወቁት ድርጅቱ ህዝባዊነቱን የሚሸረሽር የኪራይ ሰብሳቢነትና አድርባይነት ችግሮች እንዲታረሙ በመለየት ግልፅነትና ተጠያቂነት ባለው ሁኔታ ልማቱን ማስቀጠል በሚቻልበት ሁኔታ ላይ እየተወያየ ነው፡፡በየደረጃው ያለው አመራርና  አባል የሚገኝበትን ሁኔታ ድርጅቱ በጥልቀት ገምግሟል ያሉት አቶ ገዱ ድርጅታዊ ኮንፍራንሱ ችግሮችን ለይቶ በመገምገም በተያዘለት መርሃ ግብር መሰረት በተሳካ ሁኔታ እየተካሄደ መሆኑን ተናግረዋል፡፡በከተሞች የሚታየውን የስራ አጥነት ችግር በዘላቂነት ለማስወገድ በዝርዝር እየተነጋገረ መሆኑን ገልጸው በሁሉም መስክ ለተመዘገቡ ስኬቶችና ለታዩ ድክመቶች አመራሩ ግንባር ቀደም ተጠቃሽ መሆኑን በድርጅታዊ ኮንፍራንሱ ተመልክቷል ብለዋል፡፡እስካሁን በክልሉ ከተመዘገበው የልማት ስኬት መካከል በመቶ ሺህ የሚቆጠሩ አርሶ አደሮች ሀብትና ንብረት በማፍራት በዘላቂነት ከድህነት እየተላቀቁ መሆናቸውን አስታውቀዋል፡፡በሁሉም የስራ ዘርፍ ለመጣው ለውጥ ድርጅቱና ህዝቡ የጋራ ትስስር ፈጥረው በመስራታቸው እንደሆነ ጠቁመው አመራሩ እንደ ከዚህ በፊቱ  ግንባር ቀደም ሆኖ ልማቱን አጠናክሮ ለማስቀጠል የሚሰራበትን አቅጣጫ ያስቀምጣል ብለዋል።በእድገትና ትራንስፎርሜሽን ዕቅዱ ማጠናቀቂያ ዓመት ላይ በመሆናችን የተንጠባጠቡትን ለይቶ ለመፈፀምና የታዩ እጥረቶችን በሁለተኛው መርሃ ግብር እንዲፈጸሙ ለማድረግ ኮንፍራንሱ ፋይዳው የላቀ እንደሆነ አቶ ገዱ አስታውቀዋል፡፡ኮንፍራንሱ በጥንካሬና በድክመቶቹ ላይ የጋራ መግባባት በመፍጠር የተጀመረው ልማትና መልካም አስተዳደር ተጠናክሮ እንዲቀጥልና የጠራ ድርጅታዊ አቅም በመፍጠር የላቀ ውጤት ለማስመዝገብ አባላቱ መታገል ይገባቸዋል ብለዋል፡፡በድርጅታዊ ኮንፍራንሱ እየተሳተፉ ከሚገኙት መካከል ከባሶሊበንና ቃሉ ወረዳ አቶ ታግሎ ዋሌና አቶ መኮንን ተፈሪ በድርጅታዊ ኮንፍራንሱ ልማትን አጠናክሮ ለመቀጠል የሚያስችል ትምህርት አግኝተናል ብለዋል።የተገኙ ስኬቶችን አጠናክሮ በማስቀጠል ወደኋላ የተቀረባቸውን ስራ በመለየት የግብርና ምርታማነትን ለማሳደግ ክፍተቶችን ለይተን ድጋፍ እንድናደርግ አግዞናል ሲሉ ተናግረዋል፡፡ከባህርዳር ዙሪያ ወረዳ ወንዳጣ ቀበሌ አርሶአደር አለባቸው ገላዬ ጠባብነትንና ኪራይ ሰብሳቢነትን በመታገል አርሶአደሩ በልማት ስራ እንዲተጋ ድርጅታዊ ኮንፍራንሱ ልማትን ማፋጠን የሚያስችላቸው ግንዛቤ እንዳገኙበት ተናግርዋል፡፡በተለይ የአቅመ ደካሞች፣ የሴቶችና ህፃናትን መሬት ጥቅም በሚፈልጉ ግለሰቦች እንዳይነጠቁ የሚታየውን የመልካም አስተዳደር ችግር በመፍታት በቁርጠኝነት እንዲታገሉ ምቹ ሁኔታ እንደፈጠረላቸው አስታውቀዋል፡፡በሚል መሪ ቃል አየተካሄደ ያለው ድርጅታዊ ኮንፍራንስ ወሳኝ የልማትና መልካም አስተዳደር አቅጣጫዎችን በማስቀመጥና የላቀ ድርጅታዊ ተልኮ ለተወጡ አባላት የማበረታቻ ሽልማት በመስጠት ነገ ይጠናቀቃል ተብሎ ይጠበቃል። (ኢዜአ)